Careto

L careto ye ua figura maçcarada de l Antruido de  Trás ls Montes i Alto Douro, an Pertual. Ye ua pessona que outeliza ua maçcarilha cun un nariç chubido feita de cuiro, laton ó madeira tenhida cun quelores bibas de amarielho, burmeilho i negro. Nua outra berson, la máçcara, feita de madeira de amieiro anramada cun cuornos i outros aparatos, ye outelizada an Lazarim.

 Ouriges 
Pensa-se que la tradiçon de ls caretos tenga raízes célticas, de la era pré-romana. Ye probable que stá relacionada cula eijisténcia de ls pobos galaicos (gallaeci) i brácaros (bracari) na Galízia i ne l norte de Pertual.

 Traje 
L careto outeliza fatos a las riscas, cun capielho, de quelores graciosas, feitos de colchas cun franjas stiradas de lhana burmeilha, berde i amarielha. Carga bandoleiras cun campaninas i anfunisgadas de squilas a la cintura. De la sue andumentaira faç tamien parte un palo.

 Fiestas 
La fiesta de ls caretos faç parte dua tradiçon milenar que ye celebrada an Pertual ne l Antruido. An Trás ls Montes ye celebrada an bárias aldés de ls cunceilhos de Vinhais, Bergança, Macedo de Cavaleiros (an special Podence) i Bumioso, i ne l Alto Douro an Lazarim, ne l concelho de Lamego.

 Facanito, facanico 
L facanito ó facanico ye un nino maçcarado de careto, que tenta eimitar ls caretos nas sues fiestas, cumprindo l sou própio ritual de einiciaçon i garantindo la cuntinidade de la tradiçon.

Na Eidade Média an Trás ls Montes era referido cumo un "pequeinho diabro que quedaba aquemodado de aço molido". An Miranda de l Douro ye l nome que se dá a un home de pequeinha statura cun jeito de atiçador i ye tamien cumo se chama un ser mitológico, pequerrixo i tarabielho.

 Biblografie 
 António Pinelo Tiza (2015), Inverno Mágico: Ritos e Mistérios Transmontanos (an pertués), Lisboua: Âncora Editora, 

Catadorie:Cultura de Pertual
Catadorie:Tierra de Miranda
Catadorie:Miranda de l Douro